आखर कुड़ी दे पिता ने उस कन्ने एह् वादा कीता जे जेह्ड़ा किश तूं मंगगा अस तुगी देने आस्तै त्यार आं। तूं रुट्टी-पानी खा-पी। सेठै दस्सेआ जेकर तुस अपनी कुड़ी दा रिश्ता माढ़े मुड़े कन्ने करो ता रुट्टी खांग, नेईं ते इत्थें गै भुक्खा मरी जांग। उनें उस्सै बेल्लै सेठा दे घर आदमी भेजेआ ते सेठा दा घर-बाह्र दिक्खी आया। उनेंगी ओह्दी सारी गल्ल चंगी लग्गी। उनें उस्सै बेल्लै अपनी कुड़ी दा रिश्ता सेठा दे मुड़े कन्ने करी ओड़ेआ। सेठ अपना पुत्तर ब्याइयै घर चलेआ ते जिसलै घरा कश पुज्जा तां रोन लगी पेआ। सारें बारी-बारी सेठआ कशा पुच्छेआ तूं की रोन लगा ऐं? उस अपने मनै दी गल्ल कुसै गी बी नेईं सी दस्सी दी। सेठा दी नूंह् डोली च सुनी गेई जे ओह्दा सौह्रा रोआ करदा ऐ। ओह् उस्सै बेल्लै डोली चा बोल्ली जे म्हाड़ी डोली इत्थे गै लोआई ओड़ो। उनें डोली उत्थें गै लोआई ओड़ी उस अपने सौह्रे गी कोल सदाया ते पुच्छेआ-एल्लै खुशी दा बेल्ला ऐ। तुस किंआं रोआ करदे ओ?